Aluevaalit 2025: valittavien valtuutettujen määrä ja ehdokashakemusten jättäminen Pohjois-Karjalan hyvinvointialueella

Valittavien valtuutettujen määrä

Sunnuntaina 13.4.2025 toimitettavissa aluevaaleissa valitaan Pohjois-Karjalan hyvinvointialueen aluevaltuustoon 59 valtuutettua toimikaudeksi 1.6.2025 – 31.5.2029. Valtuutetuille valitaan varavaltuutettuja jokaisen aluevaaleissa esiintyneen vaaliliiton, puolueen ja yhteislistan ensimmäisistä valitsematta jääneistä ehdokkaista sama määrä kuin valtuutettuja, kuitenkin vähintään kaksi. Yhteislistan ulkopuolella olleen valitsijayhdistyksen ehdokkaana valitulla valtuutetulla ei ole varavaltuutettua.

Ehdokasasettelu

Puolueen, yhteislistan tai valitsijayhdistyksen vaaliasiamiehen on annettava ehdokashakemukset sekä ilmoitukset mahdollisista puolueiden vaaliliitoista ja valitsijayhdistysten yhteislistoista Pohjois-Karjalan hyvinvointialueen aluevaalilautakunnalle viimeistään tiistaina 4.3.2025 ennen kello 16.00.

Puolueen, vaaliliiton tai yhteislistan ehdokkaita saa olla enintään valittavien valtuutettujen 1,25-kertainen määrä eli Pohjois-Karjalan hyvinvointialueella 73.

Ehdokashakemuksen sekä vaaliliittoa ja yhteislistaa koskevien ilmoitusten sisällöstä säädetään vaalilain 143 h - 143 k §:ssä. Ehdokasasettelussa tarvittavia lomakkeita on saatavana muun muassa oikeusministeriön verkkosivuilta www.vaalit.fi.

Aluevaalilautakunta tarkastaa ehdokashakemukset kokouksessaan maanantaina 10.3.2025. Vaaliasiamiesten on tarvittaessa täydennettävä tai oikaistava yllämainittuja asiakirjoja viimeistään keskiviikkona 12.3.2025 ennen klo 16.00. Vaalilain 40 §:ssä tarkoitetut ilmoitukset ehdokkaan poistamisesta ja ehdokashakemusten peruutukset vaaliasiamiesten on toimitettava aluevaalilautakunnalle viimeistään torstaina 13.3.2025 ennen kello 12.00.

Ehdokashakemusten jättäminen

Aluevaalilautakunnan puolesta ehdokashakemukset ja niihin liittyvät asiakirjat ottaa vastaan aluevaalilautakunnan sihteeri Kaisa Tanskanen seuraavasti:

Käyntiosoite: M-talo, Tikkamäentie 16, Joensuu

Ajankohdat ja paikka:

ke 26.2.2025 klo 11-13 Tikankontti,

pe 28.2.2025 klo 13-15 Tikankontti,

ma 3.3.2025 klo 9-12 Tikankontti ja

ti 4.3.2025 klo 9.30-16.00 Tikankontti

Vaaliasiamiesten toivotaan ilmoittavan ennakkoon tuloaikansa aluevaalilautakunnan sihteerille viimeistään edeltävänä päivänä, puh. 013 330 6605 tai kaisa.tanskanen@siunsote.fi.

17.2.2025

Pohjois-Karjalan hyvinvointialueen -Siun sote aluevaalilautakunta